Mthembu sterk aan in hospitaalJackson Mthembu Foto: polity.org ANC-LP Jackson Mthembu, wat Sondag in Witbank tydens ŉ gewapende roof geskiet is, sterk aan in die hospitaal. “Hy is in ŉ goeie luim en hy gesels, maar dokters wil hom steeds dophou,” het Zizi Kodwa, woordvoerder van die ANC, gesê. “Hy is steeds in die intensiewesorgeenheid, maar dit is nie ernstig nie.” Mthembu het die aand by ŉ kitsbank in Mandelastraat geld getrek, toe gewapende mans hom oorval en al sy geld uit sy bank onttrek het. Brig. Selvy Mohlala, woordvoerder van die polisie in Mpumalanga, het Maandagaand verduidelik ŉ skoot het afgegaan tydens ŉ struweling tussen Mthembu en een van die rowers en ŉ koeël het sy wang rakelings getref en hom toe in sy skouer getref. “Die gewapende man en sy drie medepligtiges is dadelik na Mthembu se motor waar vier van sy vriende gesit en wag het,” het Mohlala bygevoeg. “Die rowers het Mthembu en sy vriende ook van hul geld en selfone beroof.” Die ANC het vroeër gesê Mthembu het self na die Emalahleni-privaat hospitaal gery. Die polisie ondersoek ŉ saak van gewapende roof.